**Επίδομα Βρεφονηπιακού Σταθμού & Οικιακής Βοηθού Σχολική περίοδος 2024 - 2025**

**ΒΡΕΦΟΝΗΠΙΑΚΟΣ ΣΤΑΘΜΟΣ**

Για το διάστημα **από την 1η Σεπτεμβρίου 2024 έως και την 31η Αυγούστου 2025** καταβάλλεται στους δικαιούχους ποσό **€ 250**/μήνα, βάσει της ΣΣΕ μεταξύ ΣΥΕΤΕ και ΕΤΕ 2022-2024.

Δικαιούχοι του επιδόματος βρεφονηπιακού σταθμού είναι γυναίκες & άνδρες, τακτικά μέλη του ΤΥΠΕΤ, με παιδιά προσχολικής ηλικίας **ασφαλισμένα στο ΤΥΠΕΤ.**Όσον αφορά σε παιδιά εργαζομένων της ΕΤΕ, τα οποία δεν είναι ασφαλισμένα στο ΤΥΠΕΤ, το αντίστοιχο επίδομα αποδίδεται από την αρμόδια υπηρεσία της Τράπεζας.

Για την καταβολή του επιδόματος είναι απαραίτητη:

α) η προσκόμιση **βεβαίωσης από την εργασία** (ή αντίγραφο της έναρξης επιτηδεύματος σε περίπτωση ελεύθερου επαγγελματία) του γονέα που δεν απασχολείται στην ΕΤΕ, όπου θα αναφέρεται ότι δεν του χορηγείται επίδομα βρεφονηπιακού σταθμού.

β) η προσκόμιση **υπεύθυνης δήλωσης** του Ν.1599/1986 η οποία συμπληρώνεται από το άμεσο μέλος και αναφέρει ότι ο/η σύζυγος δεν εισπράττει το ανάλογο επίδομα από εργοδότη, ασφαλιστικό φορέα ή οποιονδήποτε άλλο φορέα,

γ) στην περίπτωση που ο/η σύζυγος δεν εργάζεται, απαιτείται η προσκόμιση **βεβαίωσης ανεργίας** ή οποιουδήποτε άλλου **αποδεικτικού που να βεβαιώνει το καθεστώς ανεργίας**.

**Επισημαίνεται** ότι το τακτικό μέλος που ασφαλίζει το παιδί δεν πρέπει να διανύει γονική άδεια ή να είναι σε άδεια άνευ αποδοχών. Ομοίως και ο έτερος γονέας, εφόσον και αυτός εργάζεται στην Εθνική Τράπεζα.

Σε περίπτωση συνταξιοδότησης κατά τη διάρκεια της σχολικής περιόδου, πρέπει να ενημερώνεται άμεσα η αρμόδια υπηρεσία του ΤΥΠΕΤ (Γραφείο Βρεφονηπιακών).

Εργαζόμενοι οι οποίοι συμμετέχουν σε προγράμματα εθελούσιας εξόδου της Τράπεζας, δικαιούνται το εν λόγω επίδομα εφόσον επιλέξουν ασφάλιση ΤΥΠΕΤ.

Τα προαναφερόμενα δικαιολογητικά, που αφορούν στη χορήγηση Επιδόματος Βρεφονηπιακού Σταθμού, αποστέλλονται ηλεκτρονικά:

* **Για συμβεβλημένους βρεφονηπιακούς σταθμούς**, στον σταθμό με την εγγραφή του παιδιού.
* **Για μη συμβεβλημένους βρεφονηπιακούς σταθμούς**, μαζί με την πρώτη απόδειξη πληρωμής, για την Αθήνα στο Γραφείο Βρεφονηπιακών του ΤΥΠΕΤ στο: **e**:brefonipiakoiath@typet.groupnbg.com και για τη Θεσσαλονίκη στο **e**:pronoia.thes@typet.groupnbg.com.

Οι αποδείξεις παροχής υπηρεσιών πρέπει να εκδίδονται στο όνομα του γονέα που εργάζεται στην ΕΤΕ, να αναφέρουν το όνομα του παιδιού και τον μήνα ή το χρονικό διάστημα στο οποίο αφορούν.

Αναφορικά με ηλεκτρονικές αποδείξεις, οι οποίες εκδίδονται από μη συμβεβλημένες μονάδες, επισημαίνεται ότι δεν γίνονται αποδεκτές όταν αποστέλλονται σκαναρισμένες αλλά μόνο όταν προωθούνται ηλεκτρονικώς στο Γραφείο Βρεφονηπιακών από τον δικαιούχο γονέα.

Για την αποζημίωση των αποδείξεων, **απαραίτητη είναι η αναγραφή του ΑΜ ΤΥΠΕΤ του άμεσου μέλους**.

**Οι επί πιστώσει αποδείξεις πρέπει απαραιτήτως να συνοδεύονται από απόδειξη είσπραξης προκειμένου να αποζημιώνονται.**

Η φοίτηση καλύπτεται από το ΤΥΠΕΤ μόνο όταν διατίθεται άδεια ίδρυσης και λειτουργίας του βρεφονηπιακού σταθμού, εγκεκριμένη από αρμόδια όργανα.

Επισημαίνεται ότι η λίστα συμβεβλημένων βρεφονηπιακών σταθμών αφορά μόνο σε οικονομική συμφωνία μεταξύ του ΤΥΠΕΤ και της επιχείρησης.

Αναφορικά με τη φοίτηση **σε συμβεβλημένους βρεφονηπιακούς** **σταθμούς**, το κόστος εγγραφής **το οποίο βαρύνει τον γονέα**, έχει συμφωνηθεί στα 140€ για βρέφη ηλικίας έως 2,5 ετών, ενώ για νήπια άνω των 2,5 ετών, έχει συμφωνηθεί στα 200€, συμπεριλαμβανομένου του απαιτούμενου υλικού.

**ΟΙΚΙΑΚΗ ΒΟΗΘΟΣ**

Καταβάλλεται το ποσό των **250€**/μήνα για τη σχολική περίοδο 2024 - 2025, για βρέφη ηλικίας έως 2,5 ετών **και μόνο για περιοχές στις οποίες δεν λειτουργεί δημοτικός ή ιδιωτικός σταθμός ο οποίος να εξυπηρετεί την ηλικία του παιδιού (απαραίτητη η προσκόμιση σχετικής βεβαίωσης από αρμόδια αρχή).**

Απαραίτητη επίσης είναι η προσκόμιση βεβαίωσης από τη Μονάδα ΕΤΕ όπου εργάζεται το άμεσο μέλος, αναφέροντας τη διεύθυνση κατοικίας που έχει δηλώσει στην Τράπεζα.

**Επισημαίνεται** ότι εφόσον λειτουργεί δημοτικός ή ιδιωτικός σταθμός ο οποίος αδυνατεί να δεχθεί το βρέφος, απαιτείται η προσκόμιση σχετικής βεβαίωσης στην οποία θα αναφέρεται η έγκαιρη ημερομηνία υποβολής της αίτησης εγγραφής του από τον γονέα, όπως επίσης και ο λόγος απόρριψής της.

Το επίδομα Οικιακής Βοηθού **δεν χορηγείται** όταν:

1. Το τακτικό μέλος που ασφαλίζει το βρέφος βρίσκεται σε γονική άδεια ανατροφής τέκνου ή άδεια άνευ αποδοχών.

2. Η μητέρα δεν εργάζεται.

Σε περίπτωση συνταξιοδότησης του τακτικού μέλους κατά τη διάρκεια της σχολικής περιόδου, πρέπει να ενημερώνεται άμεσα η αρμόδια υπηρεσία (Γραφείο Βρεφονηπιακών). Εργαζόμενοι οι οποίοι συμμετέχουν σε προγράμματα εθελούσιας εξόδου της Τράπεζας, δικαιούνται το εν λόγω επίδομα εφόσον επιλέξουν ασφάλιση ΤΥΠΕΤ.

Δικαιούχοι του επιδόματος Οικιακής Βοηθού είναι γυναίκες & άνδρες, τακτικά μέλη του ΤΥΠΕΤ, με παιδιά προσχολικής ηλικίας.

Για την καταβολή του επιδόματος είναι απαραίτητη:

α) η προσκόμιση **βεβαίωσης από την εργασία** (ή αντίγραφο της έναρξης επιτηδεύματος σε περίπτωση ελεύθερου επαγγελματία) του γονέα που δεν απασχολείται στην ΕΤΕ, όπου θα αναφέρεται ότι δεν του χορηγείται επίδομα βρεφονηπιακού σταθμού.

β) η προσκόμιση **υπεύθυνης δήλωσης** του Ν.1599/1986, η οποία συμπληρώνεται από το άμεσο μέλος και αναφέρει ότι ο/η σύζυγος δεν εισπράττει το ανάλογο επίδομα από εργοδότη, ασφαλιστικό φορέα ή οποιονδήποτε άλλο φορέα.

γ) **υπεύθυνη δήλωση** του άμεσου μέλους ότι δεν τον συνδέει πρώτου βαθμού συγγένεια με την οικιακή βοηθό.

Η αίτηση συμπληρώνεται και υπογράφεται από τον γονέα που ασφαλίζει το βρέφος.

**Η** πληρωμή του επιδόματος Οικιακής Βοηθού γίνεται **μόνο** με την ηλεκτρονική αποστολή:

στο Γραφείο Βρεφονηπιακών του ΤΥΠΕΤ, e: brefonipiakoiath@typet.groupnbg.com για την Αθήνα και

στο e: pronoia.thes@typet.groupnbg.com για τη Θεσσαλονίκη,

του αντίστοιχου εργόσημου επί του οποίου αναγράφεται το ονοματεπώνυμο της οικιακής βοηθού και ως αιτιολογία η ένδειξη «Φύλαξη βρεφών».

Για την καταβολή του μηνιαίου επιδόματος των 250€ η ονομαστική αξία του εργοσήμου πρέπει να είναι 333,33€ (περιλαμβάνεται και το ποσό των ασφαλιστικών εισφορών 25%). Σε περίπτωση κατά την οποία η ονομαστική αξία του εργοσήμου είναι μικρότερη, αποδίδεται το ποσό που αναλογεί μετά την αφαίρεση των ασφαλιστικών εισφορών (25%).

Περισσότερες πληροφορίες και διευκρινίσεις παρέχονται:

* Για περιοχές που εξυπηρετούνται από τις υπηρεσίες της **Αθήνας**, 210 3349359 / δ:19359, e: brefonipiakoiath@typet.groupnbg.com.
* Για τις περιοχές που εξυπηρετούνται από τις υπηρεσίες της **Θεσσαλονίκης**, τ: 2310 227991 & 2310 281936, e: pronoia.thes@typet.groupnbg.com.